BERLÍN. Blok vládnych stredopravicových strán v Nemecku chce posilniť ekonomiku bez zvyšovania daní. Volebný manifest s názvom "program pre stabilitu a obnovu" ďalej sľubuje, že Nemecko do roku 2045 dosiahne klimatickú neutralitu a zároveň udrží pracovné miesta.
Kresťanskodemokratická únia Nemecka (CDU) kancelárky Angely Merkelovej a bavorská Kresťansko-sociálna únia (CSU) zverejnili program do septembrových parlamentných volieb ako posledné z hlavných zoskupení na nemeckej politickej scéne. Strana Zelených a sociálni demokrati tak spravili už v marci.
Parlamentné voľby sú v Nemecku naplánované na 26. septembra. Výsledky rozhodnú o nástupcovi kancelárky Merkelovej, ktorá sa nebude uchádzať o ďalší mandát. Kandidátom stredo-pravicových strán je predseda CDU a premiér spolkovej krajiny Severné Porýnie-Vestfálsko Armin Laschet. V aktuálnych prieskumoch si blok CDU/CSU udržiava vedenie.